**CAPITOLUL I: Prezentarea teritoriului și a populației acoperite – analiza diagnostic**

Teritoriul acoperit de GAL Segarcea include 12 localități din județul Dolj: orașul Segarcea, comunele Calopăr, Cerat, Cioroiași, Dobrești, Drănic, Întorsura, Lipovu, Podari, Radovan, Siliștea Crucii și Țuglui. Suprafața acestuia însumează 698,84 km2 fiind compact amplasat în centrul județului. Zona urbană cuprinde localitatea Segarcea, cu o suprafață de 120,08 de hectare și o populație de 7.019 de locuitori. Prin urmare, în cadrul parteneriatului, zona urbană reprezintă 17,8% din punct de vedere al populației și 11,3% din teritoriu în ceea ce privește întinderea teritorială.

În cadrul acestor unități administrative locuiesc 39.349 de persoane conform Recensământului Populației și Locuințelor din anul 2011. Dimensiunea medie a populației în localitățile din teritoriu este de 3.279,3 de locuitori, valoarea mai mare comparativ cu media județelor Dolj (3096,7) ca urmare a prezenței unor localități mai populate precum orașul Segarcea (7.019), Podari (6.909), Cerat (4.226), Calopăr (3.723) sau Lipovu (3.313). Densitatea medie a populației este 56,31 locuitori/km2. Din punct de vedere demografic, trendul pe termen lung este negativ, ceea ce va reprezentă un dezavantaj cert pentru societatea și economia locală pe termen mediu si lung. Analiza populației distribuită pe grupe de vârstă, indică faptul că populația din teritoriul GAL este distribuită relativ egal între tineri (0-24 de ani: 12.835), populația adultă (25-64: 20.1312) și populația de peste 65 de ani (7.759).

**SDL demonstrează conformitatea cu C.S. 1.1 prin faptul că teritoriul acoperit de parteneriat are o densitate medie a populatiei mai mica de 75 loc/km2.**

Conform datelor disponibile din Recensământul Populației și Locuințelor din anul 2011, structura populație în funcție de etnie arată prezența populației rome (12,9% - 5.061 de persoane) în cadrul teritoriului. Cele mai mari comunități etnice în raport cu populația totală a localității se regăsesc în Cerat (34,1%), Lipovu (33,8%), Calopăr (18,3%), Radovan (11,6%), Segarcea (11,6%), Podari (9,2%) și Siliștea Crucii (9,1%). În restul comunelor, ponderea persoanelor de etnie romă este de sub 1%. De asemenea, din punct de vedere religios, teritoriul este caracterizat de tradiții și obiceiuri comune, populația fiind în foarte mare măsură creștin-ortodoxă (95,5%).

*Figura 1. Evoluția demografică și indicele dezvoltării umane locale în localitățile componente parteneriatul GAL Segarcea*

Sursa: Studiul ”Furnizarea de contribuții pentru elaborarea unui proiect de strategie națională și plan de acțiuni privind incluziunea socială și reducerea sărăciei (2014-2010)” și datele Institutul Național de Statistică, link: <http://statistici.insse.ro/shop/index.jsp?page=tempo3&lang=ro&ind=POP107D>

Analizând indicele dezvoltării umane locale (IDUL), se observă faptul că există o anumită polarizare în rândul localităților GAL, indusă de infrastructura existentă dar și de condițiile economice individuale*.* Indicele variază de la minimul de 28,57 în localitatea Lipovu și până la 68,72 în localitatea Podari. Mai exact, în 9 din cele 12 de localități (Lipovu – 28,57; Radovan – 32,64; Întorsura – 39,53; Cioroiași – 40,59; Dobrești – 44,08; Drănic – 44,39; Calopăr – 45,02; Cerat – 45,64; Siliștea Crucii – 54,49), valoarea IDUL este mai mică de 55, ceea ce indică o zonă săracă. Privit la nivelul întregului teritoriu, media acestui indicator este de 46,63, ceea ce cataloghează acest teritoriu ca fiind o zonă săracă. A se consulta in acest sens Anexa 2.

**SDL demonstrează conformitatea cu C.S. 1.2 prin faptul că teritoriul acoperit de parteneriat cuprinde zone sarace.**

Referitor la accesibilitate, localitățile GAL sunt situate în imediata proximitate a Municipiului Craiova și a centrelor urbane Calafat, Caracal, Corabia, Drobeta Turnu Severin și Vidin (Bulgaria). Rețeaua rutieră este formată din drumul european E79 (Craiova-Calafat) și mai multe drumuri județene (DJ561 Craiova – Segarcea – Bistreţ respectiv DJ 552A: Perisor – Boureni) și cele comunale (DC95: Panaghia – Calopăr – Țuglui; DC96 Calopăr – Belcin; DC98 Belcin – Bâzdâna (asfaltat parțial), DC 21 Lipov – Gară Sălcuța; DC9 Cioroiași – Galiciuica) care fac legătura între localitățile teritoriului. Rețeaua rutieră este completată de linia feroviară neelectrificată 912 ce leagă Craiova de Calafat via Segarcea.

Din punct de vedere al infrastructurii edilitare însă, populația rurală locală nu beneficiază de aceleași condiții precum cele din mediul urban. Conform datelor INS (în 2014), la nivelul teritoriului analizat, nu există nicio localitate unde consumatorii să aibă acces la distribuția de energie termică. Locuitorii din Podari sunt singurii consumatori ce au acces la o rețea de distribuție de gaze naturale (în 2014, au fost furnizate 263 de mii metri cubi). De asemenea, în ceea ce privește sistemul de canalizare publică, aceasta este disponibilă doar în Segarcea, totalizând o lungime de 5,5 de kilometri. In plus, în anumite localități din teritoriu precum Calopăr, Cerat, Dobrești, Întorsura, Lipovu, Radovan și Siliștea Crucii (7 din cele 12 de localități din teritoriu) consumatorii nu au acces la o rețea de apă potabilă, conform datelor INS. Privit la nivel județean, aceste deficiențe utilitare în mediul rural sunt de asemenea prezente: La nivelul celor 104 de localități din mediul rural din județul Dolj, doar 53,8% dintre aceste localități beneficiază de rețele de distribuție a apei potabile, 10,6% de distribuția de gaze naturale și 7,7% de un sistem de canalizare public (calcule proprii conform datelor INS) și niciuna de distribuția de energie termică.

Din punct de vedere al infrastructurii sociale (educație, sănătate și cultură) teritoriul își păstrează coezivitatea. În cadrul teritoriului, cea mai mare pondere a populației în funcție de nivelul educațional e deținută de persoanele cu studii inferioare (11.325 persoane – 32%), urmat de cei cu studii primare (7.980 – 23%), liceale (6,435 - 19%), profesionale și de ucenicie (5.225 - 15%), fără școală absolvită (1.737 - 5%) și post-liceale (1.927 – 2%). Ponderea numărului persoanelor cu studii superioare este destul de redusă (aproximativ 5% din totalul persoanelor cu o vârstă mai mare de 10 ani), acestea fiind concentrate mai ales în orașul Segarcea (peste 35,62% din totalul persoanelor cu studii superioare fiind localizate în această localitate).

Un motiv pentru care populația din teritoriu nu deține studii mai avansate este cauzat de faptul că infrastructura școlară locală este formată preponderent de unități școlare adresate exclusiv învățământului primar si celui gimnazial (12 astfel de unități) și un singur liceu localizat în Segarcea. Numărul unităților școlare sunt completate de prezența a 21 de biblioteci publice la nivelul localităților din teritoriul GAL Segarcea, fiind înregistrați un număr de cititori activi de 7.186 conform datelor INS (18,3% din populația locală).

*Tabel 1. Repartizarea sectoarelor economice în cadrul economiei locale în 2014*

|  |  |  |  |  |  |  |
| --- | --- | --- | --- | --- | --- | --- |
| **Sectorul economic** | **Cifra de afaceri** | | **Număr întreprinderi active** | | **Număr mediu salariați** | |
| **RON** | **%** | **Nr.** | **%** | **Nr.** | **%** |
| Agricultură, silvicultură și pescuit | 264.637.701 | 21,38% | 49 | 12,60% | 424 | 14,92% |
| Industrie | 54.944.644 | 4,44% | 49 | 12,60% | 477 | 16,78% |
| Construcții | 23.010.025 | 1,86% | 27 | 6,94% | 217 | 7,64% |
| Servicii | 895.126.571 | 72,32% | 264 | 67,87% | 1.724 | 60,66% |
| **Total** | **1237718941** | **100%** | **389** | **100%** | **2.842** | **100%** |

Sursa: calculele autorului pe baza datelor Institutului Național de Statistică

În ceea ce privește economia potențialului teritoriu GAL Segarcea, datele statistice furnizate de unitatea județeană a INS, indică faptul că activitatea economică locală se bazează în special pe sectorului serviciilor (72,32% din cifra de afaceri locală este realizată în acest sector economic de către 264 de întreprinderi ce cuprind 60,66% din forța de muncă salariată) și pe sectorul agricol (privit tot din perspectiva cifrei de afaceri).

De asemenea, se observă din analiza datelor faptul că economia este compusă din 389 de unități active în cadrul cărora sunt angajate 2.844 de persoane. Microîntreprinderile (societățile comerciale cu 0-9 angajați și o cifră de afaceri de maxim 2 milioane de euro) sunt cele mai răspândite ca număr în cadrul economiei locale (aproximativ 85,6%), însă acestea asigura numai 6% din cifra de afaceri locală. Cel mai important rol în economia locală o dețin întreprinderile mari deoarece asigură cea mai mare parte a cifrei de afaceri agregată la nivel local și alături de întreprinderile mijlocii (50-249), asigură aproximativ 29% din numărul locurilor de muncă. Conform datelor statistice furnizate de INS și prelucrate de autori, rata șomajului medie în GAL Segarcea este de 9% în anul 2015, existând localități precum Lipovu (17%), Drănic (16,3%), Dobrești (15,3%), Cerat (13,6%), Țuglui (11,8%), Siliștea Crucii (11,4%) sau Întorsura (10,6%) unde rata șomajul este foarte ridicată în raport cu media națională.

*Tabel 2. Statistica întreprinderilor la nivel local în funcție de numărul de angajați în 2014*

|  |  |  |  |  |  |  |
| --- | --- | --- | --- | --- | --- | --- |
| **Dimensiune** | **Cifra de afaceri** | | **Număr întreprinderi active** | | **Număr mediu salariați** | |
| **RON** | **%** | **Nr.** | **%** | **Nr.** | **%** |
| 0 -> 9 | 74.360.483 | 6,01% | 333 | 85,60% | 594 | 20,90% |
| 10 -> 49 | 212.196.781 | 17,14% | 48 | 12,34% | 883 | 31,07% |
| 50 -> 249 | 158.885.015 | 12,84% | 6 | 1,54% | 541 | 19,04% |
| 250 salariați si peste | 792.276.662 | 64,01% | 2 | 0,51% | 824 | 28,99% |
| **Total** | **1.237.718.941** | **100%** | **389** | **100%** | **2842** | **100%** |

Sursa: calculele autorului pe baza datelor Institutului Național de Statistică

Conform Recensământului General Agricol 2010, din populația totală de 39.349 de locuitori, aproximativ două treimi (65,6% - 25.817 de persoane) au desfășurat activități economice în cadrul exploatațiilor agricole. În acest context, o analiză mai amănunțită a sectorului agricol și agroalimentar este necesară pentru a defini corespunzător obiectivele și instrumentele de intervenție a Strategiei de Dezvoltare Locală 2014-2020. Fondul funciar la nivelul teritoriului GAL Segarcea este alcătuit preponderent din suprafața agricolă (81,1%), din care arabilă aproximativ 68,5%, dar și de suprafețe restrânse de pășuni (7,6%), păduri și alte vegetații forestiere (11,1%) sau alte suprafețe.

*Figura 2. Suprafața fondului funciar în anul 2014 (hectare)*

Sursa: Institutul Național de Statistică, link: <http://statistici.insse.ro/shop/index.jsp?page=tempo3&lang=ro&ind=AGR101B>

Suprafața agricolă este utilizată de 13.762 de exploatații agricole iar suprafața agricolă utilizată ce revine în medie pentru o exploatație agricola este de 4,02 hectare. Conform Recensământului General Agricol 2010 producția exploatațiilor agricole este împărțită în trei categorii: 17,7% dintre acestea se ocupă numai cu producția agricolă, 7,8% se ocupă numai cu producția zootehnică și 74,5% au o producție mixtă. Preponderența exploatațiilor cu producție mixtă indică o specializare redusă și faptul că o mare parte din acestea nu sunt integrate pe piață agricolă, utilizând o mare parte din producție pentru auto-consumul gospodăriilor.

Producția agricolă locală este avantajată de clima și relieful teritoriului, dar și alte elemente naturale potrivite activității agricole și agroalimentare. Conform datelor MADR (anexele 8, 9 si 10 din cadrul Măsurii de finanțare 121 - Modernizarea exploatațiilor agricole, PNDR 2007-2013) indică faptul că la nivelului teritoriului Segarcea există potențial ridicat în majoritatea localităților pentru producția de porumb, mazăre, fasole, sfeclă zahăr, rapiță, cânepă, tutun și legumicultură dar și pentru producția pomicolă (piersici, caiși, gutui, nectarine, migdale) iar în unele localități sunt îndeplinite condițiile pentru producția viticolă (Cerat, Cioroiași și Siliștea Crucii). În ceea ce privește sectorul zootehnic există potențial mediu și ridicat pentru producție principalilor specii (taurine, porcine, ovine sau păsări), în majoritatea localităților din teritoriul GAL (mai puțin Dobrești).

De asemenea, există la nivelul localităților din teritoriul GAL perspective ridicate de procesare a produselor vegetale și a celor animale. Conform datelor MADR, cu excepția câtorva excepții evidențiate în anexa statistică, capacitatea de prelucrare vegetală sau animală ca raport din capacitatea de producție este mai mare de 90% în cazul: laptelui colectat și industrializat; abatorizării ovinelor și caprinelor; prelucrării cărnii de bovine, porcine, ovinelor și caprinelor față de greutatea totală a acestora; capacitatea de prelucrare a cerealelor și a oleaginoase (mai puțin în localitățile Podari și Țuglui), și a strugurilor în unele localități (Cerat, Dobrești, Segarcea și Lipovu). Privitor la capacitatea de depozitare a cerealelor și oleaginoaselor, abatorizarea bovinelor și porcinelor, capacitatea de prelucrare a legumelor respectiv capacitatea de producție a plantelor medicinale, există un potențial cuprins între 50% și 90% de prelucrare/depozitare din producția totală.

Făcând abstracție de factorii naturali, productivitatea exploatațiilor agricole din teritoriul GAL depinde de doi factori determinanți: gradul de instruire a șefului de exploatație și nivelul de mecanizare de care fermele dispun. În ceea ce privește primul aspect, nivelul de instruire al șefilor exploatațiilor agricole cu și fără personalitate juridică se bazează în proporție covârșitoare numai pe experiența practică agricolă (media la nivelul comunelor din teritoriul GAL este de 97,38%), urmat de o mică pondere a șefilor de exploatație ce au o pregătire agricolă de bază (2,21%) și cei cu pregătire agricolă completă (0,41%). În ceea ce privește gradul de mecanizare, media exploatațiilor agricole care au utilizat mașini și echipamente agricole în proprietate, la nivelul celor 12 localități este de numai 11,61%, ceea ce arată un nivel foarte scăzut al înzestrării tehnice și tehnologice a fermelor locale, fapt ce generează o eficiență a producției slabă. De asemenea, nivelul de fragmentare al exploatațiilor agricole este unul foarte ridicat, ceea ce face afectează rentabilitatea acestora prin prisma mai multor canale: posibilitățile reduse de implicare pe piață la nivel individual, costuri totale medii mai mari în comparație cu fermele dezvoltate, capacitate redusă de a beneficia de economii de scală, resurse financiare insuficiente pentru contractarea unor credite pentru investiții în mașini sau utilaje agricole etc.

*Figura 3. Exploatații agricole (număr), pe clase de mărime a suprafeței totale (hectare)*

Sursă: Recensământul General Agricol 2010; link:

<http://www.rga2010.djsct.ro/inceput.php?cod=7&codj=16>

Există anumite limite ale agriculturii și în ceea ce privește constrângerile naturale. În 9 din cele 12 localități (Calopăr, Podar și Țuglui sunt cele trei excepții) sunt prezente porțiuni reduse ale terenurilor agricole ce prezintă anumite diferite deficiențe ce afectează productivitatea agricolă: terenuri cu deficit de apă, terenuri agricole cu drenaj slab, etc.

Din punct de vedere geografic, teritoriul este amplasat la zona de contact între Câmpia Dunării în sud și Câmpia Colinară a Podișului Getic în nord. Din punct de vedere climatic, teritoriul GAL Segarcea se încadrează într-o zonă de climat temperat-continental cu patru anotimpuri, cu veri foarte călduroase și secetoase (temperatura maximă de 40 de grade) și ierni friguroase, bogate în precipitații. Solurile specifice teritoriului sunt cele brun-roșcate cu predominarea solurilor bun-argiloase, soluri de câmpie (cernoziomice) și solurile aluvionare din zona de luncă a Jiului, favorabile dezvoltării în special a culturilor mari agricole. Din punct de vedere geologic, aici se întâlnesc depozite mai vechi formate din marnă, nisipuri și argile, acoperite de depozite noi (nisipuri și pietrișuri).

Din punct de vedere ecologic, există în cadrul GAL Segarcea două situri de importanță comunitară Natura 2000, ce pot favoriza dezvoltarea serviciilor turistice. Primul sit este „*Silvostepa Olteniei*” (cod de identificare: ROSCI0202) aflat pe raza localităților Cioroiași (sub un hectar), Întorsura (sub un hectar) și Radovan (11,53 km2 din localitate acoperit de sit). Al doilea sit e reprezentat de „*Coridorul Jiului*” (cod identificare: ROSCI0202) ce se întinde pe teritoriul administrativ al localităților Calopăr (19,79 km2), Dobrești (26,28 km2), Drănic (15,22 km2), Podari (5,39 km2), Segarcea (0,13 km2) și Țuglui (5,19 km2). Aceste situri naturale, alături de cele 46 de monumente istorice atestate de Ministerul Culturii pot reprezenta vectorii dezvoltării turismului rural și celui istoric.

**SDL demonstrează conformitatea cu C.S. 1.3 prin faptul că teritoriul acoperit de parteneriat cuprinde zone Natura 2000.**